Prussia orientala meets Rumantschia! Definì novs ils 
cunfins – inscunters cun la cultura dals retorumantschs

Dad Arkadiusz Luba

I da citads nua che culturas sa scuntran. I da citads nua che amicizias cumenzan. Triest (Trst) è ina da quellas citads. Avant la segunda guerra mundiala era la citad anc ferma avunda per esser in agen mund. Ella era in center cultural, furmà dals Slavs, Venezians, Tudestgs e dals Gidieus. Da quai è restà insatge e la citad para anc uss magica. Ella ha la furma d'in amfiteater ed è in lieu fitg spezial cun sias giassas stretgas e las chasas cun tetgs da schlondas cotschnas che sa scuntran sut cun la Adria.
Là hai jau inscuntrà l'atun 2001 dus Retoromans da la Svizra; Dario Klaiss e Martin Cantieni. Els sesevan quella giada en la sala dad in albiert per giuventetgna, en vischinanza dal chastè Miramare e discurrivan in linguatg, che tunava sco il latin ch'è enconuschent a mai. Sin mia dumonda, danunder ch'i vegnan hani dà ina tuppa resposta. Jau, sco amatur da cultura na m’hai però laschà irritar e jau hai dumandà vinavant. Suenter ina mes'ura sesevan nus gia ensemen discutond per tudestg en la moda speziala dal umor a la Monty Python. Ina chaussa ans era gia lura clera, nus amain l'ironia e la duvrain savens en noss discurs.
Durant quels paucs onns s'ha nossa amicizia sviluppada adina pli ferm. Nus ans avain scuntrads tar las differentas occurrenzas da la GCEE (Giuventetgna da Cuminanzas Eticas Europeanas) ed ans avain era visitads vicendaivlamain. Dario ha strusch pudì crair cur che jau hai telefonà ad el la stad passada a Vella e cur che jau era 10 minutas pli tard davant sia chasa! Dalunga ha el ma manà en las muntognas. E lura hai jau finalmain chapì tge ch’el manegiava cur ch'el m'ha raquintava quant ch’el ama la Val Lumnezia.
Martin m'ha visità en Pologna. Cun mia amia manava jau en avust in seminari da giuventetgna sur da medias e motivaziun. In per dis pli tar ans avain nus scuntrads cun auters rumantschs - a Berlin. Sin il Alexanderplatz hai jau fatg intervistas cun Sara Hermann e Selina Puorger sur da la cultura rumantscha.
L'atun hai jau lura visità la GiuRu ed il Radio Rumantsch a Cuira e sun ì al Festival da film a Glion. Uschè blers rumantschs hai jau vesì per l'emprima giada. Quant vaira ma parevan ils pleds “tgi che sa rumantsch po pli ditg”, (äh, quai che jau vuleva dir è atgnamain. “tgi che sa rumantsch sa dapli”). Cur che jau era tranter giuvens rumantschs e cur che jau hai strusch chapì insatge, quant bel fissi stà per mai, sche jau ves savì quest linguatg! Pel mument è Martin ad Ecuador, Dario studegia a Turitg. Cun quai che jau cumenz mes studi da doctorond la stad a Turitg poss jau ir pli savens a visitar a Dario. En mars ed en avrigl ans avain nus chattads per in per dis.
Quai era puspè in bun motiv per ir a Vella.
En il sulegl da primavaira en las muntognas pon ins survegnir in chau vaira cotschen! Questa experientscha hai jau stuì far sco «Flachländer» sblatg! Ils capuns han lura però procurà per il meglierament.
Jau ma regord anc bain als pleds che Romedi Arquint ha ditg tar l'avertura dal Seminari da Pasqua da la GCEE 2000 en il Tirol dal sid:
“BIers cunfins han ins fatg artifizialmain ed uschè han ins separà ils umans. Commembers dad ina minoritad duessan avair ina funcziuns da punt.” Jau crai che quai grategia plaunsieu als giuvens. Perquai che - almain sur ils cunfins ora - è creschida la simpatia per l'autra cultura. Ils rumantschs ed il «Ostpreusse» han definì nov ils cunfins - sco punt e na sco lingia da separaziun!

Arkadiusz Luba, numnà da tuts Arek, viva ad Olsztyn en la Prussia orientala, Pologna. EI è da la minoritad tudestga che viva là. Arek pendulescha, sco che el scriva, tranter Olsztyn a Turitg e mintgatant er en Grischun…